text: [{"text_idx": "#000000", "text": "Hannis og Kristian hava ma\u0301ta\u00f0 kring alt landi\u00f0"}, {"text_idx": "#000001", "text": "I\u0301 10 ma\u0301na\u00f0ar hava Hannis Ritter og Kristian Debes Ku\u0301rberg veri\u00f0 starvslesandi a\u0301 Matrikuldeildini hja\u0301 Umhv\u00f8rvisstovuni. Hesa ti\u0301\u00f0ina hava teir veri\u00f0 runt landi\u00f0 vi\u00f0 uppma\u0301tingarto\u0301lum, i\u0301 \u00f8llum ve\u00f0ri. \u2013 Vit hava veri\u00f0 u\u0301ti i\u0301 \u00f8llum ve\u00f0ri. B\u00e6\u00f0i fantastiskar dagar, og so eisini sovor\u00f0nar sum i\u0301 januar, ta\u0301 ta\u00f0 bleiv vi\u00f0 at kava, og vit bara ma\u0301ttu u\u0301t kortini at fa\u0301a okkurt burturu\u0301r. So er bara at fara i\u0301 heitastu kl\u00e6\u00f0i, man eigur, sigur Hannis Ritter. Teir starvslesandi hava gj\u00f8rt uppma\u0301tingar av gomlum m\u00f8rkum, bygningum, og ma\u0301tingar, sum skuldu bru\u0301kast til at a\u0301seta ny\u0301ggj m\u00f8rk. \u2013 Vit hava eisini vi\u00f0gj\u00f8rt upply\u0301singarnar, gj\u00f8rt kort burtur u\u0301r teimum, skriva\u00f0 go\u0301\u00f0kenningarskriv eitt nu\u0301 til kommunur, tosa\u00f0 vi\u00f0 kundar \u2013 vit hava i\u0301 veruleikanum gj\u00f8rt alt ta\u00f0, sum tey a\u0301 deildini arbei\u00f0a vi\u00f0, sigur Kristian. Teir ba\u0301\u00f0ir halda seg hava fingi\u00f0 v\u00e6l burtur u\u0301r hesum li\u0301tla a\u0301rinum, teir hava veri\u00f0 starvslesandi. \u2013 Vit hava fingi\u00f0 no\u0301gv innlit i\u0301 fyrisiting, og sja\u0301lvandi i\u0301 landma\u0301ting og hvussu Matrikul fungerar. Hetta hevur veri\u00f0 stuttligt, eru teir samdir um. Hannis hevur s\u00f8kt a\u0301 Fro\u0301\u00f0skaparsetri\u00f0, me\u00f0an Kristian \u00e6tlar s\u00e6r u\u0301t at fer\u00f0ast. Vi\u00f0 s\u00e6r hava teir nu\u0301 f\u00f8rleikar, sum bert fa\u0301 i\u0301 F\u00f8royum hava. \u2013 Starvsti\u0301\u00f0in hja\u0301 Hannis og Kristian a\u0301 Matrikuldeildini er ein li\u00f0ur i\u0301 eini strategiskari \u00e6tlan hja\u0301 Umhv\u00f8rvisstovuni um at brei\u00f0a u\u0301t kunnleika um landma\u0301tarafaki\u00f0. Hetta var tri\u00f0ja a\u0301ri\u00f0 at starvslesandi hava veri\u00f0 a\u0301 deildini, og vit hava veri\u00f0 sera fegin um at hava havt teir ba\u0301\u00f0ar saman vi\u00f0 okkum hesa ti\u0301\u00f0ina, sigur Ronnie Thomassen, ra\u0301\u00f0gevi og virkandi deildarlei\u00f0ari."}]